1Sweno, petwiva vanyakupiga pamwinga na Nguluvi, tukuvagongola ulwa mulidikila ukwanukila wula uwuwuya uwihuma kwa Nguluvi wuyage chaka. 2Pakuva itigila de, “Ulusika ulufulwike, ngakupulikise, ulusika lwa uwupoki ngakutanzile.” Sweno lino ulu lwe lusika ulufulwike, lino de che kimunyi cha uwupoki! 3Sambi ukupiga kwetu kulemwe ukulongwa fibi na umunu yeyeavesaga, sitwiwenda ukumuvikila yeyeavesaga ikikuvaso chechekivesaga. 4Uluyalo na ulo, hwehwe tukwilagila ulwa twivakami va nachene va Nguluvi mwa mbefili; mu kukangalila ulusika lwa ineseko, mu wubane na mu ludugo. 5Tutofilwe, tusopitwe mundinde nu kuyoveleswa mu lung'anavala; tupigite ifipigo mbaka tufulugale, tukavasise miho ikilo mbekili we sitwilya kinu. 6Tukwilagila ulwa twivakami va Nguluvi mu munumbula inzelu, muwimbi, mu kukangalila na mu wunofu; ukwimila Umuhe Umwelu, mu wende uwugaya uwubuganisi, 7kwa ulukani ulwa nachene na muludali lwa Nguluvi. Uwugolofu lye lihomelo lyetu ilya ulubali lwa kundyo na ulubali lwa kung'igi. 8Mu ululumbo na ukuhongelwa inyoni, ukulongwa fibi na ukusumilwa. Twipigilwa nda fing'omong'omo, kumbi twivanachene, 9Nda vesivakagulaniki, kumbi tukagulanike kwa mbevali; wita wanda vevafwe neke ndawe lwemukutuwona, hwehwe twiwumi hilo. 10Nambi tukapumiswe, situkafwi; nambi wetwivahuguvafu ulwene twihekelela mbepali; nambi we twivamikaa tuhele twinoniya avanu wolofu; twiwoneka wita avanu avagaya kinu chechekivesaga, kumbi twinafyo mbefili. 11Nye vanyalukolo vetu Avakolindo, tulonzile nanye wima hela, inumbula setu seesile hilo. 12Wone mwiwona ulwa pokili ikikuvaso chechekivesaga kila, apo icho kiva kwa yinyenye hela, si kwa ulubali lwa hwehwe nda. 13Lino ndilonga nanyenye nda mwivana, mweesage inumbula senyu ndawe lwe tupigite hwehwe. 14Mulemwage ukwihwana na avanu vesivafuuvitwi. Mbi, uwunofu na uwanangifu fyakwiyidikisa nachene? Ulung'ali na ulwisa fihwana ukwikalasa? 15Mbi, Kilisito ahwana wuli ukwiyidikisa na setani? Yafuuvitwe ina uwulilumwi uwindawuli na yesafuuvitwi? 16Itembeli ya Nguluvi yina uwulilumwi uwindawuli na ifihwananguluvi? Pakuva hwehwe twi tembeli ya Nguluvi umumi. Ndawe Nguluvi yumwene lwalonzile: “Sandikala nawo, na ukugendasa nawo, samba Nguluvi vawo, nawo savava vanu vangu.” 17Sweno Umutwa ilonga kangi, “Muhegage apawo, mukilege nawo, mulapamisa ikinu ikihongawinya, nani ndivanukila. 18Nani samba ndi Dadenyu, nanye samuva mwivanangu, avahinza na avakwamisi. Ilonga Umutwa Umunyaludali.”
Copyright
Learn More
bem_Latn zho_Hant eng_Latn